Document ID: /fineweb-2-swissfilter-quality_10-filterrobots/filtered/02038.jsonl.gz/3707

Oz èn mo pli sis da diesch persunas anc commembers e commembras da las grondas cuminanzas cristianas en Svizra, quai mussan las cifras actualas da l’Uffizi federal da statistica. Cunzunt la cuminanza evangelica sto supportar ina gronda digren da commembers.
Tgi sa sch’i vegn insumma anc a dar il chantun Grischun en 100 onns? Jau suppon che uschè ditg ch’i dat il chantun Grischun, vegni er a dar la Baselgia refurmada grischuna.
En il rom da la seria «Il Grischun en 100 onns» da RTR dumonda Vita e cretta: Datti insumma anc las grondas baselgias cristianas, la Baselgia catolic-romana e la Baselgia evangelic-refurmada, en 100 onns? E sche gea, co pudessan quellas esser organisadas? E co pudessan ellas surviver?
La purschida da la baselgia correspunda oz anc memia pauc a la glieud e lur pretensiuns. Jau manegel ch’ins stuess furmar novas structuras ed organisaziuns individualas, cunquai ch’ils basegns dals umans èn cumplex e divers.
Questa giada stat la Baselgia refurmada en il center. Duas persunas che sa fatschentan intensivamain e da maniera professiunala cun la Baselgia refurmada ristgan prognosas, formuleschan ipotesas e palaisan in u l’auter giavisch per il futur da lur baselgia: Anja Felix-Candrian, preditganta refurmada che viva a Sagogn e Michel Müller, preditgant e president dal cussegl-baselgia dals refurmads en il chantun Turitg. El sa fatschenta gia dapi onns cun l’avegnir da la Baselgia refurmada.